
KRETINGOS RAJONO SAVIVALDYBĖS TARYBA

KONTROLĖS KOMITETO POSĖDŽIO PROTOKOLAS

2026 m. liepos 8 d.  Nr. T16-44
Kretinga

Posėdis įvyko 2026-07-07   10.00–10.45 val.
Posėdžio pirmininkas – Giedrius Petreikis.
Posėdžio sekretorė – Kretingos rajono savivaldybės (toliau – Savivaldybė) Bendrojo skyriaus vedėja Lolita Barakauskienė.
Dalyvauja komiteto nariai: Steponas Baltuonis (nuotoliniu būdu), Juozas Mažeika, Arūnas Merkelis (nuotoliniu būdu), Saulius Šopaga.
Dalyvauja kviestieji asmenys:
Sigita Jonaitienė – Kretingos Simono Daukanto progimnazijos direktorė.
Nekviesti asmenys:
Darius Petreikis – Savivaldybės tarybos narys, Švietimo komiteto pirmininkas.

[bookmark: _Hlk505069360][bookmark: _Hlk505068931]DARBOTVARKĖ:
1. Gauto rašto „Dėl Kretingos Simono Daukanto progimnazijos darbuotojų dalyvavimo edukacinėje išvykoje-seminare Slovakijos Respublikoje aplinkybių įvertinimo“ tęstinis svarstymas.
2. Einamieji klausimai.

Komiteto pirmininkas Giedrius Petreikis paskelbė posėdžio pradžią ir įvardijo dalyvaujančius posėdyje. Informavo, kad į posėdį pakviesta Kretingos Simono Daukanto progimnazijos direktorė Sigita Jonaitienė. Taip pat posėdyje dalyvauja savo iniciatyva atvykęs Savivaldybės tarybos narys, Švietimo komiteto pirmininkas Darius Petreikis. 
Svarstytas gautas raštas dėl Kretingos Simono Daukanto progimnazijos darbuotojų dalyvavimo edukacinėje išvykoje-seminare Slovakijos Respublikoje aplinkybių įvertinimo. Taip pat numatyta aptarti einamuosius klausimus.
NUTARTA. Darbotvarkei pritarta bendru sutarimu.
1.	SVARSTYTA. Gauto rašto „Dėl Kretingos Simono Daukanto progimnazijos darbuotojų dalyvavimo edukacinėje išvykoje-seminare Slovakijos Respublikoje aplinkybių įvertinimo“ tęstinis svarstymas.
Komiteto pirmininkas Giedrius Petreikis informavo, kad klausimas buvo pradėtas nagrinėti ankstesniame Kontrolės komiteto posėdyje, kuriame buvo išklausytas pareiškėjas. Tęsiant svarstymą, į posėdį pakviesta Kretingos Simono Daukanto progimnazijos direktorė Sigita Jonaitienė. Komiteto nariai susipažino su pateiktais rašytiniais paaiškinimais ir suteikė direktorei galimybę pristatyti situacijos aplinkybes bei atsakyti į klausimus.
Sigita Jonaitienė pristatė situaciją dėl edukacinės išvykos į Slovakijos Respubliką, atsakė į komiteto narių klausimus ir išsakė savo klausimus dėl sprendimo neleisti jai vykti į komandiruotę. Direktorė prašė paaiškinti tokio sprendimo teisinį pagrindą, vertino edukacinės programos tinkamumą ir akcentavo, kad programa buvo akredituota. Ji nurodė, kad išvyka buvo organizuota iš anksto, o jos ir kitų darbuotojų išlaidos buvo dengiamos asmeninėmis lėšomis. Progimnazijos lėšomis buvo apmokėtos transporto, dienpinigių ir dalies kvalifikacijos tobulinimo išlaidos.
Informacija išklausyta.
Vyko komitete dalyvavusių asmenų diskusija. Diskusijoje dalyvavo Kretingos Simono Daukanto progimnazijos direktorė Sigita Jonaitienė, komiteto pirmininkas Giedrius Petreikis, komiteto nariai: Saulius Šopaga, Steponas Baltuonis ir Juozas Mažeika.
Komiteto narys Saulius Šopaga paprašė direktorės paaiškinti įvykių eigą nuo pradžių. Jis teiravosi apie susitikimą su Savivaldybės meru, kurio metu buvo svarstomas klausimas dėl leidimo vykti į komandiruotę ir galiausiai priimtas sprendimas jos neišleisti.
Sigita Jonaitienė paaiškino, kad, negavusi leidimo vykti į komandiruotę, nes mero vertinimu edukacinės išvykos programa buvo netinkama, ji pasirinko vykti kasmetinių atostogų metu. Direktorė informavo, kad išvyka buvo suplanuota iš anksto, įvykdyta pagal parengtą programą, o įsipareigojimai dėl transporto, apgyvendinimo ir edukacinių veiklų buvo prisiimti iš anksto. Ji nurodė, kad išvykos metu gautas Švietimo skyriaus raštas su klausimais buvo atsakytas nustatyta tvarka. Direktorė pažymėjo, kad darbuotojai prie išvykos prisidėjo asmeninėmis lėšomis, o progimnazijos lėšomis buvo apmokėtos transporto, dienpinigių ir dalies kvalifikacijos tobulinimo išlaidos.
Komiteto narys Steponas Baltuonis teiravosi, ar Kretingos Simono Daukanto progimnazijos kvalifikacijos tobulinimo programa išsiskiria iš kitų švietimo įstaigų vykdomų programų.
Sigita Jonaitienė paaiškino, kad progimnazijos kvalifikacijos tobulinimo programa yra akredituota atsakingos institucijos ir vykdoma nuo 2024 metų. Ji nurodė, kad programa yra ilgalaikė ir parengta, siekiant įgyvendinti progimnazijos strateginius tikslus. Direktorė pažymėjo, jog programoje daug dėmesio skiriama kultūriniam ugdymui ir tarpdisciplininio meno centro veiklų plėtrai, todėl edukacinių išvykų metu ieškoma gerosios praktikos ir idėjų, kurios būtų pritaikomos mokyklos veikloje. Jos teigimu, programa yra orientuota į progimnazijos strateginio plano įgyvendinimą.
Komiteto narys Juozas Mažeika išsakė nuomonę, kad šios situacijos esmė, jo vertinimu, nėra pati edukacinės programos ar išvykos problema. Jis pažymėjo, kad, nesant mero, kuris galėtų atsakyti į direktorės keliamus klausimus, negali vertinti jo sprendimų motyvų. J. Mažeika teigė, kad per savo darbo savivaldybėje laiką nėra susidūręs su panašia situacija, kai būtų sprendžiami tokio pobūdžio klausimai dėl švietimo įstaigos vadovo komandiruotės. Jis išreiškė norą išgirsti Švietimo komiteto pirmininko nuomonę ir įžvalgas dėl susidariusios situacijos priežasčių.
Savivaldybės tarybos narys Darius Petreikis paaiškino, kad posėdyje dalyvauja, siekdamas susipažinti su nagrinėjamu klausimu ir išgirsti tiek progimnazijos direktorės paaiškinimus, tiek Kontrolės komiteto narių turimą informaciją. Jis pažymėjo, kad iki posėdžio neturėjo pakankamai informacijos apie nagrinėjamą situaciją.
Komiteto narys Steponas Baltuonis pažymėjo, kad švietimo srities klausimai turėtų būti sprendžiami kartu su Švietimo komitetu, Švietimo skyriumi ir kitomis atsakingomis institucijomis. Jis pabrėžė, kad darbuotojų kvalifikacijos tobulinimas yra svarbi švietimo įstaigų veiklos dalis. S. Baltuonis nurodė, kad galimi taupymo ar veiklos pokyčiai turėtų būti taikomi sistemiškai visoms įstaigoms, o ne vienai progimnazijai. Jo nuomone, Kontrolės komitetas turėtų nagrinėti klausimus tik esant pagrįstoms išvadoms dėl galimų pažeidimų, todėl šios situacijos nagrinėjimas šiame komitete nėra tinkamas.
Savivaldybės tarybos narys Darius Petreikis pažymėjo, kad geros mokyklos kūrimui svarbus steigėjo palaikymas ir pasitikėjimas. Jis pabrėžė, kad kvalifikacijos tobulinimas yra svarbi mokyklos veiklos dalis, o akredituotos programos pasirinkimas yra įstaigos teisė. Jo nuomone, jeigu kyla klausimų dėl lėšų panaudojimo, juos turi vertinti atsakingos institucijos, tačiau pati edukacinė programa, kaip akredituota, abejonių neturėtų kelti.
Komiteto narys Juozas Mažeika pažymėjo, kad Kontrolės komitetas šį klausimą galėtų nagrinėti tik esant finansinio audito išvadoms dėl galimų lėšų panaudojimo pažeidimų. Kadangi tokių išvadų nėra, jis pasiūlė klausimo svarstymą nutraukti, nes tai nėra šio komiteto kompetencija.
Komiteto narys Steponas Baltuonis pažymėjo, kad, jo nuomone, šioje situacijoje svarbu vertinti ne tik kvalifikacijos tobulinimo klausimą, bet ir bendrą darbuotojų motyvaciją bei įstaigos veiklos organizavimą. Jis išsakė nuomonę, kad pašalinis nespecialistų kišimasis į švietimo įstaigų veiklą nėra tikslingas. S. Baltuonis pasiūlė Kontrolės komitetui šio klausimo toliau nenagrinėti. Jeigu kyla abejonių dėl lėšų panaudojimo, tai galėtų įvertinti audito institucijos.
Sigita Jonaitienė informavo, kad progimnazijoje yra pateiktos visos darbuotojų, dalyvavusių kvalifikacinėje edukacinėje išvykoje, ataskaitos bei finansiniai dokumentai. Ji pažymėjo, kad ankstesniame Kontrolės komiteto posėdyje buvo kalbėta apie administracinių lėšų trūkumą mokykloje. Direktorė nurodė, kad 2025 m. pabaigoje progimnazijai administravimui skirtų lėšų netrūksta. Ji taip pat paminėjo Rūdaičių skyriaus situaciją, kuris 2020 m. buvo prijungtas prie progimnazijos ir pažymėjo, kad su tuo susiję finansavimo klausimai yra politinių sprendimų pasekmė.
Komiteto narys Saulius Šopaga pažymėjo, kad pateiktame rašte nebuvo pakankamai pagrįstų duomenų dėl galimų pažeidimų, o išklausius direktorės paaiškinimus, nėra pagrindo toliau nagrinėti klausimo Kontrolės komitete. Jis išsakė nuomonę, kad situacija susijusi su steigėjo ir įstaigos vadovybės santykiais, o ne Kontrolės komiteto kompetencija. S. Šopaga akcentavo pasitikėjimo svarbą ir pasiūlė nutraukti klausimo svarstymą.
Sigita Jonaitienė padėkojo komiteto nariams už išsakytą palaikymą ir pabrėžė pasitikėjimo svarbą. Ji akcentavo, kad įstaigos vadovui turi būti suteikta galimybė priimti sprendimus, veikti ir prisiimti atsakomybę už įstaigos veiklos organizavimą.
Komiteto pirmininkas Giedrius Petreikis padėkojo direktorei už informaciją ir akcentavo pasitikėjimo darbuotojais bei tinkamos valdymo kultūros svarbą. Jis pažymėjo, kad direktorės sprendimas vykti kartu su kolektyvu atostogų metu parodė vadovo atsakomybę. G. Petreikis pasiūlė komiteto nariams susipažinti su turima informacija ir dokumentais.
Komiteto narys Steponas Baltuonis pritarė nuomonei, kad situacija nepagrįsta ir pažymėjo, jog galimi taupymo ar sisteminiai pokyčiai turėtų būti sprendžiami kompleksiškai, o ne vienos įstaigos atžvilgiu. Jis akcentavo, kad Kontrolės komitetas neturėtų nagrinėti klausimų, kai nėra pakankamai duomenų apie galimus pažeidimus, todėl šio klausimo tolesnis svarstymas komitete nėra tikslingas.
Komiteto narys Juozas Mažeika pasiūlė suformuluoti sprendimą, kad Kontrolės komitetas, išnagrinėjęs gautą kreipimąsi ir išklausęs Kretingos Simono Daukanto progimnazijos direktorės Sigitos Jonaitienės bei kitų dalyvių paaiškinimus, nusprendžia šio klausimo toliau nenagrinėti.
Komiteto pirmininkas Giedrius Petreikis pritarė siūlymui, kad Kontrolės komitetas, išklausęs mero ir progimnazijos direktorės paaiškinimus bei įvertinęs pateiktą informaciją, nusprendžia klausimo toliau nenagrinėti ir užbaigti jo svarstymą.
Prieštaravimų nepateikta.
Pateiktam siūlymui pritarta bendru sutarimu. 
2.	Einamieji klausimai.
Komiteto pirmininkas Giedrius Petreikis informavo, kad papildomų klausimų ar gautų raštų einamiesiems klausimams nėra, padėkojo visiems už bendrą darbą ir paskelbė posėdžio pabaigą. 

